รัฐบาลไทย-ข่าวทำเนียบรัฐบาล-พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ เสด็จประทานรางวัล “ประชาบดี” เชิดชูเกียรติต้นแบบแห่งการให้และแบ่งปัน เพื่อผู้อยู่ในสภาวะยากลำบาก
วันอังคารที่ 11 ธันวาคม 2561
พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ เสด็จประทานรางวัล “ประชาบดี” เชิดชูเกียรติต้นแบบแห่งการให้และแบ่งปัน เพื่อผู้อยู่ในสภาวะยากลําบาก
พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ เสด็จประทานรางวัล “ประชาบดี” เชิดชูเกียรติต้นแบบแห่งการให้และแบ่งปัน เพื่อผู้อยู่ในสภาวะยากลําบาก
วันที่ 10 ธ.ค. 61เวลา 15.00 น.พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุเสด็จไปประทานรางวัล"ประชาบดี”แก่ผู้ทําคุณประโยชน์ดีเด่นแก่ผู้อยู่ในสภาวะยากลําบากและผู้อยู่ในสภาวะยากลําบากที่ประพฤติตนดีเด่น ประจําปี 2561 จํานวน 57 รางวัล โดยมีพลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)กราบทูลรายงานวัตถุประสงค์การจัดงาน และนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.)พร้อมคณะผู้บริหาร เฝ้ารับเสด็จ ณ ห้องประชุม ชั้น 2 กระทรวงการพัฒนาสังคมและความมั่นคงของมนุษย์ (พม.) สะพานขาว กรุงเทพฯ
พลเอก อนันตพรกล่าวว่า "พระประชาบดี” เทพผู้เป็นที่พึ่งและสงเคราะห์ประชาชน ด้วยพลังแห่งการให้และแบ่งปัน เพื่อช่วยเหลือประชาชนให้รอดพ้นจากสภาวะยากลําบาก กระทรวงการพัฒนาสังคมและความมั่นคงของมนุษย์ (พม.) จึงได้นําชื่อ "ประชาบดี” มาเป็นชื่อรางวัลแห่งเกียรติยศ อันเป็นที่สุดแห่งความภาคภูมิใจของต้นแบบความดีในการช่วยเหลือผู้อยู่ในสภาวะยากลําบาก เพื่อให้ได้รับการยกย่องและเชิดชูคุณความดีเป็นที่ประจักษ์ต่อสังคม ทั้งนี้ กระทรวง พม. โดยกรมพัฒนาสังคมและสวัสดิการ (พส.) จึงได้ดําเนินโครงการเชิดชูเกียรติผู้ทําคุณประโยชน์ดีเด่น แก่ผู้อยู่ในสภาวะยากลําบากและผู้อยู่ในสภาวะยากลําบากที่ประพฤติตนดีเด่น ด้วยการมอบรางวัล"ประชาบดี” ตั้งแต่ ปี 2550 – 2560 โดยมีการมอบรางวัล "ประชาบดี” รวมทั้งสิ้น 730 รางวัล
พลเอก อนันตพรกล่าวต่อไปว่า สําหรับปี 2561 นับเป็นปีที่ 12 ของการดําเนินโครงการฯ และด้วยพระเมตตาของพระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ ได้เสด็จประทานรางวัล "ประชาบดี” เป็นประจําทุกปีอย่างต่อเนื่องตลอดระยะ 11 ปี โดยมีการประทานรางวัล "ประชาบดี” จํานวนทั้งสิ้น 57 รางวัล แบ่งออกเป็น 4 ประเภท ประกอบด้วย 1) ประเภทบุคคลที่ทําคุณประโยชน์แก่ผู้อยู่ในสภาวะยากลําบาก จํานวน 13 รางวัล เช่น นายโจนัส แอนเดอร์สัน นักร้องลูกทุ่ง เป็นต้น 2) ประเภทองค์กรที่ทําคุณประโยชน์แก่ผู้อยู่ในสภาวะยากลําบาก จํานวน 11 รางวัล เช่น มูลนิธิเอช เอช เอ็น เพื่อเด็กไทย เป็นต้น 3) ประเภทสื่อที่นําเสนอกิจกรรมที่เป็นประโยชน์แก่ผู้อยู่ในสภาวะยากลําบาก จํานวน 18 รางวัล เช่น รายการรถปลดทุกข์ ไทยรัฐทีวี เป็นต้น และ 4) ประเภทบุคคลผู้อยู่ในสภาวะยากลําบากที่ทําคุณประโยชน์และดํารงชีวิตเป็นแบบอย่างที่ดี จํานวน 15 รางวัล เช่น นายเซ็ง แซ่ลี ผู้ยากจนและขาพิการ 1 ข้าง ด้วยการนําหลักปรัชญาของเศรษฐกิจพอเพียงมาใช้ในการดําเนินชีวิต และมีจิตอาสาช่วยเหลือผู้อื่น เป็นต้น
"ตนขอแสดงความยินดีและยกย่องเชิดชูเกียรติกับทุกท่านและทุกองค์กรที่ได้รับรางวัล "ประชาบดี” และ ขอความร่วมมือทุกภาคส่วนในสังคมเป็นกลไกสําคัญในการหนุนเสริมภารกิจซึ่งกันและกัน เพื่อช่วยกันลดความเหลื่อมล้ํา สร้างความเป็นธรรม และพัฒนาสังคมร่วมกันอย่างยั่งยืน ทั้งนี้ กระทรวง พม. พร้อมสนับสนุนการดําเนินงานตามภารกิจเพื่อการพัฒนาสังคมและคนอย่างมีคุณภาพ โดยเฉพาะผู้ด้อยโอกาสหรือผู้อยู่ในสภาวะยากลําบากที่จําเป็นต้องได้รับ การช่วยเหลือดูแลและพัฒนาศักยภาพของตนเอง เพื่อให้สามารถดํารงชีวิตอยู่ในสังคมได้อย่างมีคุณค่าและศักดิ์ศรี ความเป็นมนุษย์อย่างเท่าเทียมกัน”พลเอก อนันตพรกล่าวในตอนท้าย